Dan Voiculescu, cel mai nou promotor al familiei tradiţionale şi al colaborării dintre societatea civilă şi Biserica Ortodoxă Română. Întâlnire cu Mitropolitul Banatului

Dan Voiculescu, eliberat condiţionat din închisoare anul trecut, este ultimul personaj care a intrat în galeria susţinătorilor familiei tradiţionale. Voiculescu a postat pe blog imagini de la întâlnirea cu ÎPS Părintele Ioan Selejan, Arhiepiscopul Timișoarei și Mitropolitul Banatului, şi un text prin care promovează ideea familiei tradiţionale şi a apropierii dintre Biserica Ortodoxă şi societate.

„În ultima vreme, îmi este tot mai clar că, într-o societate săracă și divizată, promovarea familiei este un început pentru revenirea la valorile românești tradiționale”, a scris Voiculescu.

Fondatorul Antenei 3 a dat şi o dimensiune ideologică, scriind că „În doctrina umanistă relația om-familie-societate este, după părerea mea, calea bunăstării materiale și spirituale”.

Voiculescu a mai scris că întâlnirea cu ÎPS Părintele Ioan Selejan a avut loc „în cadrul preocupărilor mele care au ca scop nevoia de împăcarea în societatea românească”.

Voiculescu, care a fost condamnat la zece ani de închisoare pentru corupţie, fiind eliberat după trei ani, a anunţat că şi-a oferit „disponibilitatea de a susține intensificarea colaborării dintre societatea civilă și BOR”.

Foto: Blogul lui Dan Voiculescu